दूसरी पारी में भारत की खराब शुरुआत  
टीम इंडिया ने सीरीज के तीसरे और अंतिम क्रिकेट टेस्ट के अंतिम दिन चाय तक एक विकेट पर 19 रन बनाए।
वेस्टइंडीज के 180 रन के लक्ष्य का पीछा करते हुए भारत की शुरुआत खराब रही। टीम इंडिया ने तीसरे और अंतिम क्रिकेट टेस्ट के अंतिम दिन चाय तक एक विकेट पर 19 रन बनाए।  चाय के विश्राम के समय सलामी बल्लेबाजी मुरली विजय 14 जबकि राहुल द्रविड़ चार रन बनाकर खेल रहे थे।  भारत को श्रृंखला 2-0 से जीतने के लिए अंतिम सत्र में 40 ओवर में 161 रन की दरकार है जबकि उसके नौ विकेट शेष हैं।  लक्ष्य का पीछा करने उतरे भारत की शुरुआत काफी खराब रही और उसने पारी की पहली ही गेंद पर सलामी बल्लेबाज अभिनव मुकुंद का विकेट गंवा दिया जो फिडेल एडवर्डस की गेंद पर पगबाधा आउट हुए।  इससे पहले वेस्टइंडीज ने अनुभवी शिवनरायण चंद्रपाल के जुझारू नाबाद शतक की मदद से दूसरी पारी में 322 रन बनाए। चंद्रपाल ने 343 गेंद में पांच चौकों की मदद से नाबाद 116 रन की पारी खेलने के अलावा फिडेल एडवर्डस (30) के साथ नौवें विकेट के लिए 37 ओवर में 65 रन की बेशकीमती साझेदारी की।  चंद्रपाल ने इससे पहले किर्क एडवर्डस (110) के साथ चौथे विकेट के लिए भी 161 रन जोड़े थे। भारत की ओर से हरभजन सिंह ने 75 रन देकर चार विकेट चटकाए। सुरेश रैना (32 रन पर दो विकेट) ने लगातार ओवरों में फिडेल एडवर्डस और देवेंद्र बीशू (01) को आउट करके मेजबान टीम की पारी का अंत किया। वेस्टइंडीज ने 43.3 ओवर में 98 रन जोड़कर चार विकेट गंवाए।  वेस्टइंडीज ने पहली पारी में 204 रन बनाए थे जिसके जवाब में भारत ने 347 रन का स्कोर खड़ा किया।